მწყერფეხა
მწყერფეხა (ლათ. Digitaria) — მცენარეთა გვარი მარცვლოვანთა ოჯახისა. მრავალწლოვანი და ერთწლოვანი ბალახებია. ღეროს სიმაღლე 10–50 სმ-ია, აქვთ ბრტყელი, ხაზური, იშვიათად ლანცეტა ფოთლები. თავთუნები ორ ერთმანეთთან დაახლოებულ რიგადაა განლაგებული თავთავისებრი ტოტების სამწახნაგა, ძლიერ გაბრტყელებული ღერძის ერთ მხარეს. საერთო ყვავილედი 2–20 ასეთი ტოტისგან შედგება. ცნობილია 350-მდე სახეობა, ძირითადად გავრცელებული არიან ტროპიკებსა და სუბტროპიკებში, ნაწილობრივ ორივე ნახევარსფეროს ზომიერად თბილ ქვეყნებში. იზრდებიან ქვიშებზე, წყალსატევთა ნაპირებზე. კარგი საკვები მცენარეებია. მსხვილთესლიანი სახესხვაობები მარცვლოვანი კულტურების სახით მოჰყავთ სამხრეთ-აღმოსავლეთ აზიის რიგ ქვეყნებში. სისხლისფერი (D. sanguinalis), წამწამიანი (D. ciliaris) და სხვა სახეობის მწყერფეხები მინდვრებისა და გზების სარეველებია. საქართველოში გავრცელებული სახეობები: Digitaria ciliaris (Retz.) Koeler, 1802 Digitaria horizontalis Willd., 1809 Digitaria ischaemum (Schreb.) Muhl., 1817 Digitaria sanguinalis (L.) Scop., 1771 სინონიმი: Digitaria aegyptiaca (Retz.) Willd., 1809 Digitaria caucasica Henrard, 1950 Digitaria pectiniformis (Henrard) Tzvelev, 1963 Digitaria sabulosa Tzvelev, 1966 Digitaria violascens Link, 1827